VDSS Sodba in sklep Pdp 194/2022
Sodna praksa Višjega delovnega in socialnega sodišča, 2023-08-17

Oddelek za individualne in kolektivne delovne spore

Silva Donko (preds.), Helena Papež (poroč.), dr. Martina Šetinc Tekavc

obstoj delovnega razmerja - ničnost pogodbe o zaposlitvi - zagotavljanje dela delavcev drugemu uporabniku - poslovni model - zloraba - dejanski delodajalec - prekoračitev tožbenega zahtevka - absolutna bistvena kršitev določb pravdnega postopka - razveljavitev prvostopenjske sodbe

Pogodbeno razmerje tožnika z družbo A. d. o. o. je bilo preko nezakonitega poslovnega modela zlorabljeno, kar pomeni, da ugotavljanje elementov delovnega razmerja, določenih v 4. členu ZDR-1, niti ni potrebno.

Sodišče prve stopnje je zavzelo pravilno stališče, da obstoji delovno razmerje med strankama v času po prenehanju delovnega razmerja tožnika pri družbi A. d. o. o. pa do tožnikove zaposlitve pri novem delodajalcu – družbi B. d. o. o. Vendar pa je pritožbeno sodišče kljub temu odločitev o obstoju delovnega razmerja razveljavilo, saj ima sodba glede obdobja (datumov) ugotovljenega delovnega razmerja med strankama pomanjkljivosti, zaradi katerih se ne more preizkusiti.

Sodišče prve stopnje je zavzelo pravilno stališče, da je tožnik upravičen do priznanja pravic iz delovnega razmerja pri toženki za obdobje od prenehanja pogodbe o zaposlitvi z A. d. o. o. pa do zaposlitve pri novem delodajalcu (saj je bil tožnik tudi pred navedenim obdobjem v dejanskem delovnem razmerju pri toženki). Toženka pa je zaradi kršitve pravic odgovorna za prikrajšanje pri tožnikovih pravicah iz delovnega razmerja že v času, ko je bil tožnik delavec A. d. o. o., pri čemer njena odgovornost (zaradi ugotovljene zlorabe) ni subsidiarna, kot bi bila na podlagi šestega odstavka 62. člena ZDR-1. Njena odgovornost tudi ni le klasična odškodninska, ampak je enaka odgovornosti delodajalca za prejemke iz delovnega razmerja. Obravnava se v okviru reparacijskega zahtevka iz delovnega razmerja, kot ga je tožnik postavil v tem sporu. Le na tak način bo položaj tožnika, v katerem se je znašel zaradi zlorabe, saniran.

Toženka pravilno navaja, da je bilo trditveno in dokazno breme glede višine reparacijskega tožbenega zahtevka na tožniku. Tožnik je zatrjeval višino plače, do katere bi bil upravičen pri toženki, število mesečno opravljenih nadur, stalno pripravljenost, in v zvezi s tem predlagal tudi dokaze, česar pa sodišče prve stopnje ni upoštevalo.

I. Pritožbi tožene stranke se ugodi, pritožbi tožeče stranke pa se delno ugodi in se sodba sodišča prve stopnje razveljavi v točkah I, II, III v delu, ki se nanaša na ugotovitev ničnosti vseh pogodb o zaposlitvi med tožečo stranko in družbo A. d. o. o., v IV, V, VI in VII izreka ter se zadeva v tem obsegu vrne sodišču prve stopnje v novo sojenje.

II. V ostalem se pritožba tožeče stranke zavrne in se v nerazveljavljenem delu potrdi sodba sodišča prve stopnje.

III. Odločitev o stroških pritožbenega postopka se pridrži za končno odločbo.

1. Sodišče prve stopnje je z izpodbijano sodbo ugotovilo obstoj delovnega razmerja med strankama od 9. 10. 2019 do 25. 11. 2019, ko ga je razvezalo (točka I izreka). Toženki je naložilo, da je dolžna tožniku od 10. 10. 2019 do 25. 11. 2019 priznati vse pravice iz delovnega razmerja, od tega razliko med plačo, ki bi jo prejel pri toženki in prejetim nadomestilom v višini 2.017,10 EUR z zakonskimi zamudnimi obrestmi od 25. 11. 2019 dalje; višji zahtevek (do zneska 1.800,00 EUR mesečno) je zavrnilo (točka II izreka). Zavrnilo je tožbeni zahtevek po pozivu nazaj na delo, ugotovitvi ničnosti vseh pogodb o zaposlitvi med tožnikom in tožnikovim nekdanjim delodajalcem A. d. o. o. od 26. 3. 2011 dalje ter na ugotovitev, da med strankama od 26. 3. 2011 dalje obstoji pogodba o zaposlitvi za opravljanje dela na delovnem mestu KV LTD za nedoločen čas in polni delovni čas, z osnovno bruto postavko 9 EUR/uro, povečano za dodatke po kolektivni pogodbi toženke (točka III izreka). Nadalje je zavrnilo tožbeni zahtevek, da je toženka dolžna tožniku priznati vse pravice iz delovnega razmerja od 26. 3. 2011 dalje, vključno s vsakokratno mesečno plačo v višini 1.800,00 EUR, s potnimi stroški, malicami, vsakokratnimi regresi za letni dopust, trinajstimi plačami ter prijavo v obvezna zavarovanja ter dodatna pokojninska zavarovanja, vključno z vpisom delovne dobe v matično evidenco ZPIZ, za obdobje od 26. 3. 2011 do 10. 9. 2019 (točka IV izreka). Zavrnilo je tudi zahtevek na ugotovitev nezakonitosti prenehanja delovnega razmerja med strankama 3. 10. 2019 in na ničnost odpovedi pogodbe o zaposlitvi, vročene dne 9. 9. 2019 (točka V izreka). Tožbo je v delu, ki se nanaša na izročitev pogodbe o zaposlitvi za nedoločen čas, za polni delovni čas, za opravljanje dela na delovnem mestu KV LTD, z osnovno bruto postavko 9 EUR/uro, povečano za dodatke po kolektivni pogodbi toženke, zavrglo (točka VI izreka). Odločilo je še, da vsaka stranka trpi svoje stroške postopka (točka VII izreka).

2. Zoper sodbo se pritožujeta obe pravdni stranki.

3. Tožnik se pritožuje zoper sodbo v celoti, zaradi zmotne ugotovitve dejanskega stanja, kršitev določb postopka in napačne uporabe materialnega prava. Pritožbenemu sodišču predlaga, da izpodbijano sodbo spremeni tako, da tožbenemu zahtevku v celoti ugodi, podredno pa, da jo razveljavi in vrne zadevo sodišču prve stopnje v novo odločanje. Navaja, da so med strankama obstajali vsi elementi delovnega razmerja. Zmotno je stališče, da mu delovnega razmerja ni mogoče priznati za čas, ko je bil zaposlen pri A. d. o. o. Pogodbe o zaposlitvi, ki jih je sklenil z družbo A. d. o. o., so nične. Šlo je za nedopusten poslovni model. Tožbeni zahtevek ni zastaral. Zato mu mora toženka poravnati vse obveznosti iz delovnega razmerja, vzpostaviti zaposlitev, ga pozvati na delo in mu priznati pravice za naprej.

4. Toženka pa se pritožuje zoper odločitev v I. in II. točki izreka sodbe, iz razlogov bistvene kršitve določb postopka, zmotne in nepopolne ugotovitve dejanskega stanja ter zmotne uporabe materialnega prava. Pritožbenemu sodišču predlaga, da sodbo spremeni tako, da tožbeni zahtevek v celoti zavrne, podredno pa, da sodbo v izpodbijanem delu razveljavi in vrne zadevo sodišču prve stopnje v novo sojenje. Priglaša stroške pritožbenega postopka. Navaja, da je sodišče prve stopnje odločitev oprlo na dejstvo, da naj bi obstajali elementi delovnega razmerja, istočasno pa je ugotovilo, da naj bi to imelo elemente delovnega razmerja med delavcem in delodajalcem, ki opravlja dejavnost zagotavljanja dela delavcev drugemu uporabniku. Izpodbija zaključek sodišča prve stopnje o obstoju elementov delovnega razmerja med strankama. Tožbeni zahtevek izpodbija tudi po višini. Odločitev o obrestih je v nasprotju z obrazložitvijo. Navaja, da je trditveno in dokazno breme glede vtoževanih terjatev po višini na tožniku, ki pa v zvezi s tem ni podal ne ustreznih trditev ne dokazov. Tožnik ni substanciral zahtevka po višini niti ni navedel elementov odškodninske odgovornosti. Odločitev o višini ni pravilna tudi zato, ker temelji na povprečni vrednosti izplačil na delovnem mestu luško transportni delavec, pri čemer tožnik ni dokazal, da je povprečni delavec. Ob odsotnosti trditev in dokazov bi se lahko upošteval kvečjemu podatek o povprečni osnovni plači na konkretnem delovnem mestu, povečani za rast dodane vrednosti. Plača na posameznem delovnem mestu se razlikuje glede na kvalifikacije, napredovanja in dejansko opravljeno delo, zato posploševanje ne sme biti zakonito. Odločitev sodišča prve stopnje je poenostavljena. Nasprotuje tudi uporabi letnih povprečnih vrednosti podatkov FURS. Uveljavlja tudi kršitev določb postopka iz 14. točke drugega odstavka 339. člena ZPP, ker se izračuna sodišča prve stopnje ne da preizkusiti. Pritožuje se še zoper odločitev o stroških postopka, saj je tožnik uspel le s sorazmerno majhnim delom zahtevka.

5. Toženka v odgovoru na pritožbo prereka tožnikove pritožbene navedbe. Predlaga zavrnitev pritožbe.

6. Pritožba toženke je utemeljena, pritožba tožnika pa je delno utemeljena.

7. Pritožbeno sodišče je na podlagi drugega odstavka 350. člena Zakona o pravdnem postopku (ZPP; Ur. l. RS, št. 26/1999 in nasl.) preizkusilo sodbo sodišča prve stopnje v mejah pritožbenih razlogov ter pri tem po uradni dolžnosti pazilo na bistvene kršitve določb pravdnega postopka, navedene v tej določbi, in na pravilno uporabo materialnega prava.

8. Sodišče prve stopnje je presojalo tožnikov zahtevek za priznanje obstoja pogodbe o zaposlitvi oziroma delovnega razmerja z vsemi pravicami za čas od 26. 3. 2011 dalje pri toženki. Tožnik je bil v tem obdobju sicer zaposlen pri družbi A. d. o. o., kjer mu je bila dne 5. 9. 2019 odpovedana pogodba o zaposlitvi iz poslovnih razlogov. V tem obdobju je tožnik opravljal delo luško transportnega delavca - signalista, ves čas na območju toženke, pri čemer je bila edina dejavnost njegovega formalnega delodajalca – družbe A. d. o. o., kot je sodišče prve stopnje pravilno ugotovilo na podlagi izpovedi njenega takratnega direktorja, posredovanje delavcev toženki. Pogoji dela za delavce družbe A. d. o. o. (tudi za tožnika) so bili slabši od tistih, kot so jih imeli delavci toženke, vsaj glede plače.

9. Poslovno sodelovanje med družbo A. d. o. o. in toženko je temeljilo na pogodbi o opravljanju storitev oziroma podjemni pogodbi, ki pa se ni izvajala na način, kot to določajo členi od 619. do 648. Obligacijskega zakonika (OZ; Ur. l. RS, št. 83/2001 in nasl.). Družba A. d. o. o. ni opravljala (luško prekladalnih in drugih) storitev, ampak je delavce (tudi tožnika) napotila na delo k toženki. Formalni tožnikov delodajalec (družba A. d. o. o.) je po vsebini opravljal dejavnost zagotavljanja dela drugemu delodajalcu (toženki), čeprav za tovrstno dejavnost ni izpolnjeval zakonsko predpisanih pogojev, ki jih določa 167. člen Zakona o urejanju trga dela (ZUTD; Ur. l. RS, št. 80/2010 in nasl.). Zato se z zagotavljanjem dela s posredovanjem delavcev ne bi smel ukvarjati, toženka pa takšnega dela ne bi smela sprejemati. Tožnik je delo pri toženki opravljal trajno, ne začasno.

10. Vrhovno sodišče RS je v istovrstnih sporih (npr. sodba in sklep VSRS VIII Ips 9/2022 z dne 13. 12. 2022, sodbe in sklepi VIII Ips 8/2022, VIII Ips 10/2022, VIII Ips 11/2022, VIII Ips 12/2022, VIII Ips 13/2022, VIII Ips 19/2022, vse z dne 20. 12. 2022) izhajalo iz omejitve avtonomije pogodbenih strank delovnega razmerja, določene v 9. členu Zakona o delovnih razmerjih (ZDR-1; Ur. l. RS, št. 21/2013 in nasl.), in iz 13. člena ZDR-1 izhajajoče vezanosti na temeljna načela civilnega prava, kot so vestnost in poštenje, prepoved povzročanja škode, prepoved zlorabe pravic, itd. V poslovanju in opravljanju dela delavcev, kot je bil tožnik, v katerega je bilo vključenih več družb, je prepoznalo specifični poslovni model toženke in drugih družb, ki po vsebini in namenu ni prikrival le posredovanja delavcev uporabniku, temveč delovno razmerje.

11. Pogodbeno razmerje tožnika z družbo A. d. o. o. je bilo preko nezakonitega poslovnega modela zlorabljeno, kar pomeni, da ugotavljanje elementov delovnega razmerja, določenih v 4. členu ZDR-1, niti ni potrebno. Pritožbene navedbe toženke s tem v zvezi so tako za odločitev nebistvene in se pritožbeno sodišče do njih ne opredeljuje (prvi odstavek 360. člena ZPP). Tožnikov dejanski delodajalec je bila toženka, pri čemer formalne pogodbe o zaposlitvi nimajo prednosti pred obstojem delovnega razmerja pri dejanskem delodajalcu. Pojma delodajalca po drugem odstavku 5. člena ZDR-1 ne gre razumeti le v formalnem smislu, to stališče je v sodni praksi (v zvezi z obstojem delovnega razmerja) že preseženo. Vendar pa to ne vpliva na tožnikov položaj delavca družbe A. d. o. o. za čas, ko je bil vključen v socialna zavarovanja na podlagi delovnega razmerja. Delavec namreč ne more biti hkrati v delovnem razmerju pri dveh delodajalcih za polni delovni čas, torej se mu za čas, ko že ima priznano delovno razmerje (in je na tej podlagi vključen v obvezna socialna zavarovanja), ne more priznati še delovnega razmerja pri drugem delodajalcu - konkretno pri toženki, kar pa ne velja za čas po prenehanju tožnikovega delovnega razmerja pri družbi A. d. o. o.

12. Upoštevaje navedeno je sodišče prve stopnje zavzelo pravilno stališče, da obstoji delovno razmerje med strankama v času po prenehanju delovnega razmerja tožnika pri družbi A. d. o. o. pa do tožnikove zaposlitve pri novem delodajalcu – družbi B. d. o. o. Vendar pa je pritožbeno sodišče kljub temu odločitev o obstoju delovnega razmerja v točki I izreka izpodbijane sodbe razveljavilo, saj ima sodba glede obdobja (datumov) ugotovljenega delovnega razmerja med strankama pomanjkljivosti, zaradi katerih se ne more preizkusiti, kar predstavlja kršitev določb postopka iz 14. točke drugega odstavka 339. člena ZPP, na katero pazi pritožbeno sodišče po uradni dolžnosti. Glede obdobja (datumov) ugotovljenega delovnega razmerja med strankama so namreč nasprotja med izrekom in obrazložitvijo sodbe. V 12. točki obrazložitve izpodbijane sodbe je tako navedeno, da se je sodišče prve stopnje odločilo za ugotovitev obstoja delovnega razmerja pri toženki od 10. 10. 2019 dalje, medtem ko je v I. točki izreka sodbe ugotovljen obstoj delovnega razmerja med strankama od 9. 10. 2019 (do 25. 11. 2019), torej od drugega datuma dalje. Nadalje je v obrazložitvi 12. točke izpodbijane sodbe navedeno, da je tožnik v delovnem razmerju pri drugem delodajalcu – B. d. o. o. od 25. 11. 2019 dalje, kar je v nasprotju s I. točko izreka sodbe, v kateri je ugotovljen obstoj delovnega razmerja med strankama do 25. 11. 2019, torej do istega dne, ko naj bi bil glede na obrazložitev sodbe že v delovnem razmerju drugje. Odločitev v I. točki izreka izpodbijane sodbe, ki ugotavlja obstoj delovnega razmerja med strankama od 9. 10. 2019 do 25. 11. 2019, je v nasprotju tudi z odločitvijo v II. točki izreka sodbe, v kateri so tožniku priznane pravice iz delovnega razmerja pri toženki od 10. 10. 2019 do 25. 11. 2019, torej od drugega datuma dalje, in IV. točko izreka sodbe, v kateri je zavrnjen zahtevek za priznanje pravic iz delovnega razmerja (od 26. 3. 2011) do 10. 9. 2019. Navedene pomanjkljivosti, ki onemogočajo preizkus sodbe, so tako terjale ugoditev pritožbama in razveljavitev izpodbijane sodbe v I. točki izreka ter posledično v II. in IV. točki izreka (slednji točki sta razveljavljeni še iz dodatnih razlogov, ki so obrazloženi v nadaljevanju) ter v tem delu vrnitev zadeve sodišču prve stopnje v novo sojenje (prvi odstavek 354. člena ZPP), v katerem naj sodišče odpravi navedene pomanjkljivosti glede različnih datumov in nato pravilno ugotovljene datume trajanja tožnikovega delovnega razmerja pri toženki tudi ustrezno obrazloži tako, da bo sodbo mogoče preizkusiti.

13. Sodišče prve stopnje je pogodbo o zaposlitvi sodno razvezalo z dnem tožnikove zaposlitve pri drugem delodajalcu – B. d. o. o.

in zavrnilo tožbeni zahtevek po pozivu nazaj na delo. Obrazložilo je, da se tožnik glede vrnitve nazaj na delo k toženki ni izrecno izjavil in da je sklenil delovno razmerje pri drugem delodajalcu, pri katerem še vedno dela, kar potrjuje izpis iz tožnikovih zavarovanj v spisu, ter da mu je novi delodajalec dolžan zagotavljati pravice po toženkini kolektivni pogodbi in da zato tožnik ni več prikrajšan. Ker tožnik te obrazložitve sodišča prve stopnje, ki jo pritožbeno sodišče sprejema, ne izpodbija, je pritožbeno sodišče zavrnilo tožnikovo pritožbo zoper odločitev v III. točki izreka sodbe v delu, ki se nanaša na zavrnitev tožbenega zahtevka po pozivu nazaj na delo, in glede na že obrazloženo (o nemožnosti obstoja dveh delovnih razmerij za polni delovni čas hkrati) tudi v delu iste točke izreka, ki se nanaša na zavrnitev ugotovitve obstoja pogodbe o zaposlitvi med strankama od 26. 3. 2011 dalje, ter v tem delu (v katerem tudi ni ugotovilo kršitev, na katere pazi po uradni dolžnosti) potrdilo sodbo sodišča prve stopnje (353. člen ZPP).

14. V preostalem delu odločitve v III. točki izreka izpodbijane sodbe – to je glede zavrnitve tožbenega zahtevka za ugotovitev ničnosti vseh pogodb o zaposlitvi med tožnikom in družbo A. d. o. o. ter v delu V. točke izreka, ki se nanaša na zavrnitev zahtevka za ugotovitev ničnosti odpovedi pogodbe o zaposlitvi, vročene 9. 9. 2019, pritožbeno sodišče ugotavlja nadaljnjo pomanjkljivost, zaradi katere se sodbe ne more preizkusiti (14. točka drugega odstavka 339. člena ZPP). Sodišče prve stopnje je namreč v 6. točki obrazložitve izpodbijane sodbe obrazložilo, da če bi toženka – družba A. d. o. o. kot pravna oseba še obstajala, bi sodišče ugodilo podrejenemu zahtevku, kar je nerazumljivo glede na odločitev v navedenih točkah izreka izpodbijane sodbe, ki se nanašata na zahtevka prav zoper družbo A. d. o. o. Zato je pritožbeno sodišče v tem delu ugodilo tožnikovi pritožbi in razveljavilo sodbo tudi v navedenih delih III. in V. točke izreka ter v tem delu vrnilo zadevo sodišču prve stopnje, da odpravi navedeno pomanjkljivost (prvi odstavek 354. člena ZPP).

15. Izpodbijana sodba ima pomanjkljivosti, zaradi katerih se ne more preizkusiti, tudi glede odločitve v preostalem delu V. točke izreka, to je v delu glede zavrnitve tožbenega zahtevka za ugotovitev nezakonitosti prenehanja delovnega razmerja med strankama dne 3. 10. 2019, in glede odločitve v VI. točki izreka (glede zavrženja tožbe v delu, ki se nanaša na izročitev pogodbe o zaposlitvi). Razlogi za takšno odločitev sodišča prve stopnje so namreč tako pomanjkljivi in nejasni, da onemogočajo preizkus sodbe, kar predstavlja postopkovno kršitev iz 14. točke drugega odstavka 339. člena ZPP. Sodišče prve stopnje je namreč v zvezi s tema zahtevkoma obrazložilo le, da sta stvar dejanskega stanja (15. točka obrazložitve izpodbijane sodbe). Zato je pritožbeno sodišče tudi v tem delu ugodilo pritožbi tožnika in sodbo v navedenem delu V. in VI. točki izreka razveljavilo ter tudi v tem delu vrnilo zadevo sodišču prve stopnje, da odpravi navedeno pomanjkljivost tako, da sodbo tudi v tem delu ustrezno obrazloži, da jo bo mogoče preizkusiti (prvi odstavek 354. člena ZPP).

16. Kot že rečeno, je pritožbeno sodišče razveljavilo odločitev v II. in IV. točki izreka sodbe glede priznanja tožnikovih pravic iz delovnega razmerja s toženko že zaradi pomanjkljivosti glede ugotovitve obdobja delovnega razmerja med strankama. Dodatno pa toženka v pritožbi utemeljeno opozarja, da se izpodbijane sodbe v II. točki izreka ne da preizkusiti niti glede višine dosojene razlike v plači oziroma izračuna le te, kar prav tako predstavlja postopkovno kršitev iz 14. točke drugega odstavka 339. člena ZPP. Iz obrazložitve izpodbijane sodbe namreč ni razvidno, kako in na podlagi katerih konkretnih zneskovnih podatkov je sodišče prve stopnje prišlo do izračuna 2.017,10 EUR, ki naj bi predstavljal dolgovano razliko v plači za čas ugotovljenega obstoja delovnega razmerja med strankama v obdobju od prenehanja delovnega razmerja tožnika pri A. d. o. o. pa do njegove nove zaposlitve pri B. d. o. o. Nadalje toženka v pritožbi utemeljeno izpostavlja nasprotje med odločitvijo o teku zakonskih zamudnih obresti v II. točki izreka sodbe (kjer je odločeno, da te tečejo od 25. 11. 2019 dalje) in med obrazložitvijo v 14. točki obrazložitve sodbe (kjer je navedeno da te tečejo od izdaje sodbe 29. 12. 2021 dalje, pri čemer pritožbeno sodišče dodatno ugotavlja, da je bila izpodbijana sodba dejansko izdana 12. 1. 2022), kar prav tako onemogoča preizkus izpodbijane sodbe.

17. Sicer pa je sodišče prve stopnje zavzelo pravilno stališče, da je tožnik upravičen do priznanja pravic iz delovnega razmerja pri toženki za obdobje od prenehanja pogodbe o zaposlitvi z A. d. o. o. pa do zaposlitve pri novem delodajalcu (saj je bil tožnik tudi pred navedenim obdobjem v dejanskem delovnem razmerju pri toženki). Toženka pa je zaradi kršitve pravic odgovorna za prikrajšanje pri tožnikovih pravicah iz delovnega razmerja že v času, ko je bil tožnik delavec A. d. o. o., pri čemer njena odgovornost (zaradi ugotovljene zlorabe) ni subsidiarna, kot bi bila na podlagi šestega odstavka 62. člena ZDR-1. Njena odgovornost tudi ni le klasična odškodninska, ampak je enaka odgovornosti delodajalca za prejemke iz delovnega razmerja. Obravnava se v okviru reparacijskega zahtevka iz delovnega razmerja, kot ga je tožnik postavil v tem sporu. Le na tak način bo položaj tožnika, v katerem se je znašel zaradi zlorabe, saniran. Glede na to, da je podlaga reparacijska, toženka v pritožbi tožniku neutemeljeno očita, da ni navedel elementov odškodninskega delikta.

18. Sodišče prve stopnje je torej v IV. točki izreka sodbe v delu, ki se nanaša na obdobje do prenehanja delovnega razmerja tožnika pri družbi A. d. o. o., reparacijski zahtevek neutemeljeno zavrnilo na podlagi zmotnega materialnopravnega stališča, da je odgovornost toženke subsidiarna. Ker sodišče prve stopnje tako zaradi zmotne uporabe materialnega prava za obdobje do prenehanja delovnega razmerja tožnika pri družbi A. d. o. o. ni ugotavljalo utemeljenosti tožbenega zahtevka po višini, je ostalo dejansko stanje v tem delu nepopolno ugotovljeno, kar je še dodaten razlog za razveljavitev izpodbijane sodbe v IV. točki njenega izreka in vrnitev zadeve v tem delu sodišču prve stopnje v novo sojenje (prvi odstavek 355. člena ZPP).

19. V zvezi s pritožbo toženke zoper višino tožbenega zahtevka pa pritožbeno sodišče še pojasnjuje, da toženka utemeljeno opozarja na napačno stališče sodišča prve stopnje, da je treba pri izračunu tožnikovega prikrajšanja izhajati iz povprečnih prejemkov tožnika v posameznem letu vtoževanega obdobja, ki jih je sodišče prve stopnje ugotovilo na podlagi podatkov FURS, in povprečnih plač pri toženki v posameznem letu vtoževanega obdobja. Tožnik je namreč zahtevek za plačilo plač postavil v konkretnem denarnem znesku za vsak mesec posebej (enak znesek za vsak mesec posebej – 1.800,00 EUR) in v okviru takšnega zahtevka bi sodišče prve stopnje moralo odločiti

– torej glede na mesečne prejemke v vsakem posameznem mesecu vtoževanega obdobja. V novem sojenju naj torej sodišče prve stopnje o višini prikrajšanja odloči po posameznih mesecih, v okviru tožbenega zahtevka (prvi odstavek 2. člena ZPP) in ob upoštevanju podanega ugovora zastaranja glavnice in obresti.

20. Toženka v pritožbi nadalje utemeljeno izpodbija tudi stališče sodišča prve stopnje, da je pri izračunu treba upoštevati povprečno vrednost izplačil na delovnem mestu "KV LTD". Sodišče prve stopnje je obrazložilo, da so v upoštevane povprečne vrednosti izplačil vključeni tako zelo uspešni delavci toženke, delavci z visokimi dodatki in dolgo delovno dobo, kakor tudi mlajši delavci, manj uspešni in z nižjimi dodatki. V takšno povprečno plačo je tako upoštevano tudi povprečno število nadur, dodatkov za delovno dobo, dodatkov za delo v manj ugodnem delovnem času, dodatek za dodatno usposobljenost, mentorstvo, plačilo za delovno uspešnost itd., kot izhaja iz s strani toženke predloženih povzetkov povprečnih mesečnih plač na delovnem mestu "KV LTD". Toženka pravilno navaja, da je bilo trditveno in dokazno breme glede višine reparacijskega tožbenega zahtevka na tožniku. Tožnik je zatrjeval višino plače, do katere bi bil upravičen pri toženki, število mesečno opravljenih nadur, stalno pripravljenost, in v zvezi s tem predlagal tudi dokaze (njegovo zaslišanje, predložitev evidenc, izvedenca), česar pa sodišče prve stopnje ni upoštevalo (ker je izhajalo iz povprečnih plač). Sodišče prve stopnje bo torej moralo v ponovnem sojenju pri izračunu prejemkov iz delovnega razmerja, do katerih bi bil tožnik upravičen pri toženki, izhajati iz (pravočasnih) trditev strank (upoštevaje, da so ti prejemki nesporni v znesku osnovne plače na konkretnem delovnem mestu, povečane za rast dodane vrednosti). Pritožbeno sodišče še poudarja, da je vtoževana plača oziroma razlika v plači odvisna od tožnikovega dejanskega opravljanja dela za obdobje, ko je tožnik delo na območju toženke tudi dejansko opravljal; po tem obdobju pa je bistveno vprašanje, do kakšne plače bi bil upravičen, če bi delo opravljal. Toženka pa v pritožbi neutemeljeno navaja, da bi sodišče lahko upoštevalo le dokaze, ki jih je predlagal tožnik. Takšno ravnanje bi bilo v nasprotju z 8. členom ZPP.

21. Ker je pritožbeno sodišče izpodbijano sodbo v pretežnem delu razveljavilo, je posledično razveljavilo tudi odločitev sodišča prve stopnje o stroških postopka (v VII. točki izreka sodbe). Ta je namreč odvisna od končnega uspeha tožnika v postopku (154. člen ZPP).

22. Ker torej sodišče prve stopnje zaradi zmotnih materialnopravnih stališč ni ugotavljalo dejstev, ki so bistvena za odločitev glede reparacijskega zahtevka, in posledično tudi ni presojalo ugovora zastaranja, ter zaradi zagrešenih bistvenih kršitev določb pravdnega postopka, je pritožbeno sodišče pritožbi toženke ugodilo, pritožbi tožnika pa delno ugodilo in sodbo sodišča prve stopnje razveljavilo v točkah I, II, III v delu, ki se nanaša na ugotovitev ničnosti vseh pogodb o zaposlitvi med tožnikom in družbo A. d. o. o., v IV, V, VI in VII izreka ter zadevo v tem obsegu vrnilo sodišču prve stopnje v novo sojenje (prvi odstavek 355. člena ZPP in prvi odstavek 354. člena ZPP). Ocenilo je, da postopkovnih kršitev glede na njihovo naravo ne more samo odpraviti (izpostavljenih manjkajočih razlogov za odločitev sodišča prve stopnje namreč ne pozna), poleg tega pa je zaradi zmotne uporabe materialnega prava ostalo nepopolno ugotovljeno dejansko stanje glede dejstev in ugovorov, od katerih je odvisna višina vtoževanega reparacijskega zahtevka. Namen instančnega odločanja pa ni prenos odločanja s prve na drugo stopnjo, pač pa preverjanje pravilnosti izpodbijane odločitve, pri čemer z vrnitvijo zadeve sodišču prve stopnje glede na dosedanji potek postopka ne bo kršena pravica strank do sojenja v razumnem roku. V ponovljenem sojenju naj sodišče prve stopnje upošteva v tem sklepu poudarjena izhodišča in o zadevi ponovno odloči ter svojo odločitev tudi ustrezno obrazloži, tako da bo mogoč njen preizkus.

23. Odločitev o stroških pritožbenega postopka temelji na določilih tretjega in četrtega odstavka 165. člena ZPP.

Pravilno bi bilo z dnem pred tožnikovo novo zaposlitvijo, saj, kot rečeno, delavec ne more biti hkrati v delovnih razmerjih pri dveh delodajalcih.

Tožnik je s pripravljalno vlogo z dne 19. 5. 2021 tožbo sicer spremenil tako, da je namesto zneska plače 1.800,00 EUR mesečno zahteval plačo v višini 2.629,95 EUR; sodišče prve stopnje o razliki nad 1.800,00 EUR mesečno ni odločilo, vendar pa tožnik predloga za izdajo dopolnilne sodbe ni podal.

Obligacijski zakonik (2001) - OZ  - člen 619

Zakon o urejanju trga dela (2010) - ZUTD  - člen 167

Zakon o delovnih razmerjih (2013) - ZDR-1  - člen 4, 5, 5/2, 9, 13, 62, 62/6

Zakon o pravdnem postopku (1999) - ZPP  - člen 2, 2/1, 339, 339/2, 339/2-14

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.